***S*m e r n i c a**

**pre kontrolnú činnosť dozorných rád organizačných zložiek**

**Slovenského poľovníckeho zväzu**

**Článok 1**

**Kontrolná činnosť**

 Dozorné rady Slovenského poľovníckeho zväzu (ďalej len SPZ) vykonávajú kontroly hospodárenia a celkovej činnosti organizačných zložiek SPZ. Kontrolnou činnosťou preverujú v organizačných zložkách SPZ finančné hospodárenie, dodržiavanie všeobecne záväzných právnych predpisov a interných prepisov a plnenie uznesení orgánov SPZ. Kontrolujú včasné a správne vybavovanie sťažností, pripomienok a podnetov.

**Článok 2**

**Pôsobnosť kontrol dozorných rád**

1. Dozorná rada PZ alebo kontrolór (ďalej len DR PZ) vykonáva kontrolu finančného hospodárenia a činnosti PZ, preveruje dodržiavanie zákonnosti a uznesení orgánov PZ a vyšších orgánov SPZ.
2. Dozorné rady OkO alebo RgO SPZ (ďalej len DR OkO/RgO SPZ) vykonávajú kontrolu finančného hospodárenia a činnosti okresných/regionálnych organizácií SPZ (ďalej len OkO/RgO SPZ), ich orgánov a organizačných zložiek a preverujú dodržiavanie zákonnosti a uznesení orgánov SPZ.
3. Dozorné rady alebo kontrolóri záujmových klubov SPZ vykonávajú kontrolu finančného hospodárenia a činnosti klubov, dodržiavanie zákonnosti a uznesení orgánov klubov SPZ.
4. Dozorná rada SPZ (ďalej len DR SPZ) vykonáva kontrolu finančného hospodárenia a činnosti orgánov SPZ a organizačných zložiek SPZ. Preveruje dodržiavanie zákonnosti a uznesení orgánov SPZ.
5. Kontrola finančného hospodárenia a celkovej činnosti na všetkých vyššie uvedených stupňoch organizačnej štruktúry SPZ sa vykonáva raz ročne, a to k 31.12 bežného roku. DR PZ predkladá správu z kontroly výročnej členskej schôdzi PZ, DR OkO/RgO SPZ predkladá správu rade OkO/RgO SPZ, dozorná rada záujmového klubu predkladá správu príslušnému orgánu v zmysle stanov alebo štatútu záujmového klubu SPZ a DR SPZ predkladá správu rade SPZ. K rozborom hospodárenia ústredia SPZ a OkO/RgO SPZ vyhotovujú príslušné dozorné rady samostatné stanoviská.

DR OkO/RgO SPZ, DR záujmových klubov a DR SPZ pred skončením funkčného obdobia vykonajú kontrolu celkovej činnosti organizačnej zložky a podajú snemu alebo konferencii komplexnú hodnotiacu správu o svojej kontrolnej činnosti a stanovisko k hospodáreniu organizačnej zložky od predchádzajúceho snemu alebo konferencie.

1. DR na vyššom stupni organizačnej štruktúry SPZ vykoná kontrolu činnosti nižšej organizačnej zložky SPZ vtedy:
2. ak o to nižšia organizačná zložka požiada,
3. ak je dôvodné podozrenie z porušovania predpisov v tejto organizačnej zložke,
4. ak neplní uznesenie orgánov SPZ,
5. ak o vykonanie kontroly požiadajú štátne orgány.
6. DR vyššieho stupňa organizačnej štruktúry SPZ metodicky riadia DR nižšieho stupňa a za týmto účelom organizujú školenia, resp. iné formy usmernenia pre vykonávanie kontrolnej činnosti v súlade s platnými všeobecne záväznými právnymi predpismi a internými predpismi SPZ.
7. Každej kontroly sa musia zúčastniť štatutárni zástupcovia kontrolovanej organizačnej zložky SPZ, prípadne osoby hmotne zodpovedné za zverený majetok (hmotný, finančný).
8. O vykonanej kontrole sa vyhotoví správa (buď vo forme protokolu, alebo záznamu), v ktorej sa uvedie zistený stav. V prípade zistených nedostatkov sa vyhotoví protokol, v ktorom sa uvedú konkrétne porušenia všeobecne záväzných právnych a účtovných predpisov, ako aj navrhnuté nápravné opatrenia na ich odstránenie. Ak nedostatky neboli zistené, vyhotoví sa len záznam o vykonanej kontrole, v ktorom sa uvedú všetky oblasti a činnosti, ktoré boli predmetom kontroly.
9. Súčasťou každej kontroly hospodárenia a celkovej činnosti je i kontrola plnenia nápravných opatrení z predchádzajúcej kontroly pokiaľ boli uložené a prijaté na základe podpísaného protokolu.
10. Zástupcovia organizačnej zložky môžu uviesť k výsledkom kontroly svoje námietky a stanoviská, ktoré tvoria súčasť protokolu, resp. záznamu.
11. Protokol, resp. záznam z vykonanej kontroly podpisujú členovia DR, štatutárni zástupcovia kontrolovanej organizačnej zložky SPZ.
12. Všetky písomnosti o vykonaných kontrolách sa archivujú podľa registratúrneho plánu SPZ s označením A 5 (min. 5 rokov) nasledujúcich od vykonania kontroly.

**Článok 3**

**Zameranie kontrol**

 Pre vykonanie kontrol hospodárenia a celkovej činnosti organizačných zložiek SPZ sa odporúča nasledovná osnova:

I. Činnosť organizačných zložiek:

* dodržiavanie Stanov SPZ, vlastných stanov (PZ), prípadne štatútov a iných interných predpisov, organizačného a rokovacieho poriadku SPZ,
* dodržiavanie uznesení vyšších orgánov SPZ,
* spracovanie zápisníc z rokovaní orgánov SPZ,
* účasť členov orgánov na zasadnutiach
* vybavovanie spisovej agendy

II. Hospodárenie organizačných zložiek:

 a) plán činnosti a rozpočet:

* plnenie rozpočtu podľa výkonov a účtov,
* rozbor hospodárenia,
* hospodárnosť vynakladania finančných prostriedkov

 b) členská evidencia:

* vedenie členskej evidencie,
* platba členských príspevkov,

 c) správa a evidencia majetku:

* evidencia HIM, DHM, IHM a materiálových zásob,
* hmotná zodpovednosť (majetok, pokladňa),
* inventarizácia majetku,
* stav finančných prostriedkov na účte,
* pokladničná hotovosť, vedenie pokladne,

 d) účtovná evidencia:

* vecná, účtovná a formálna správnosť účtovných dokladov,
* vedenie pokladničnej knihy, resp. peňažného denníka,
* správnosť fakturácie a evidencia faktúr,
* mzdové náklady, cestovné a stravné,

 f) archivácia písomností[[1]](#footnote-1)3):

* dodržiavanie registratúrneho poriadku a registratúrneho plánu SPZ,
* uloženie písomností a dokladov,

 g) mzdová evidencia[[2]](#footnote-2)4):

* pracovné zmluvy a náplne zamestnancov,
* daňové prehlásenia,
* dohody o vykonanej práci a pracovnej činnosti,
* evidenčné listy dôchodkového zabezpečenia,
* evidencia dochádzky na pracovisku,
* evidencia dovolenky

**Článok 4**

**Záverečné ustanovenia**

Metodické pokyny pre činnosť dozorných rád organizačných jednotiek, časť A/ Smernica pre kontrolnú činnosť v Slovenskom poľovníckom zväze schválené radou SPZ dňa 15.2.2003 strácajú platnosť dňom prijatia novej Smernice pre kontrolnú činnosť dozorných rád organizačných zložiek Slovenského poľovníckeho zväzu schválené radou SPZ dňa........

1. 3) Registratúrny poriadok a registratúrny plán SPZ [↑](#footnote-ref-1)
2. 4) Zákonník práce [↑](#footnote-ref-2)